Беков Көчөрбай
Беков Көчөрбай Уста. 1928-ж. Кочкор районундагы Ормонкан айылында төрөлгөн.
 
Орто билимдүү.  Веттехник болуп эмгектенген. Устачылыкка айтылуу зергерлер Шамшидин Оттукташ уулу, Капар Канташ уулу, өрүмчүлүккө Касым Чоткара уулу нускалаган. Ат жабдыктарын өрүп да, кайып да кармайт. Ал камчы өрүмүн кармоодо «жылан боор өрүмүн», «суйсал өрүмүн», «терме өрүмүн» бири-бирине өткөрө өрө алат. Куюшкан өрүмүндө анын кошундуларын өрүм араларынан ич ара өткөрүп өрүп кетүүсү аркылуу жымсал көрүнөт. Басмайылды узартып-кыскартууда анын тогоосун өз алдынча ыкма менен жасайт. Акты май колтук кылбоо үчүн ал он көктөн «жылан боор өрүмүн» төрт кыр чыгарат. Камчы өрүмү 2 карыш 2 эли өрүлсө алаканы менен 4 эли болуп, ал 2 карыш 2 эли камчы сапка чакталат. Уста темирди тордоп, ага жалтырак түстүү металлдарды, ага тете заттарды жаап, жыгач же мүйүз менен басып «жалатуу ыкмасын» колдонот. Жезди эритип куя турган көркөм калыптарынын асты-үстүнө чычырканактын көмүрүн арбын үйлөткөндө жез эркин эрийт. Көчөрбайдын өрүмчүлүк нускасын Талипбек Шаршенбай уулу алган.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар